Arhiepiscopul Casian al Dunării de Jos a oficiat Vecernia Învierii duminică la Penitenciarul de maximă siguranţă din Galaţi.
La slujba săvârşită de IPS Casian împreună cu preotul capelan Ovidiu Gafton în capela „Sfinţii Apostoli Petru şi Pavel” din cadrul acestei instituţii de detenţie au participat polițiști de penitenciar şi mai mulţi deţinuţi.
Cu acest prilej, chiriarhul Dunării de Jos a adresat un cald cuvânt părintesc persoanelor private de libertate prezente la acest moment de suflet, în care a vorbit despre redobândirea unei vieţi personale luminoase în penitenciar asemenea unei torţe pline de speranţă, de iertare şi comuniune cu cei dragi şi cu ceilalţi semeni, se arată pe site-ul oficial al eparhiei.
Înaltpreasfinţia Sa a împărţit daruri pascale celor prezenţi, a ciocnit cu ei ouă roşii şi i-a încurajat pe cei privați de libertate.
Programul a continuat cu o vizită a Părintelui Arhiepiscop în celulele penitenciarului, pentru a le aduce tuturor bucuria Învierii.
Foto credit: Arhiepiscopia Dunării de Jos